Sotsiaalministeerium  
Suur-Ameerika 1,  
10122, Tallinn

21.03.2025

**Eesti Füsioterapeutide Liidu kaasamine rehabilitatsioonireformi protsessi**

Lugupeetud Sotsiaalministeeriumi esindaja!

Eesti Füsioterapeutide Liidu (edaspidi EFL) tähelepanuvälja on jõudnud sotsiaalse rehabilitatsiooni valdkonna planeeritavad muudatused. Meie arusaama järgi on kavandamisel rehabilitatsioonireform, mille raames füsioterapeudid (esindajaks EFL) moodustavad tõenäoliselt mõjutatavatest ametitest ühe suurema osa ning mõju ametile on märkimisväärne. Seetõttu avaldame siirast huvi ja valmisolekut olla kaasatud reformi ettevalmistamisse ning aruteludesse.

Peame oluliseks, et saaksime muudatuste protsessi varases etapis kaasa rääkida, et tagada nende sujuv rakendamine ning hinnata võimalikke mõjusid füsioterapeudi ametile. Samuti soovime anda oma erialaspetsiifilist tagasisidet, et reform toetaks Eesti terviseteenuste kvaliteedi arengut ning oleks patsientide jaoks võimalikult tulemuslik.

Avaldame soovi kohtuda reformi eest vastutavate esindajatega, et arutada võimalikke muudatusi ning koostöövõimalusi. Oleme veendunud, et efektiivne koostöö aitab kujundada parima võimaliku lahenduse, mis toetab rehabilitatsioonivaldkonna arengut ja tagab kvaliteetsed teenused patsientidele.

Ootame teiepoolset tagasisidet ja ettepanekut võimaliku kohtumise aja osas.

Lugupidamisega

Margot Pintson  
Eesti Füsioterapeutide Liit  
Juhatuse esimees

*/allkirjastatud digitaalselt/*